Sesnasies: Eddie Jones se Engelse het voete van kleiDaar is ŉ ou-ou uitdrukking in rugby dat jy net so goed soos jou laaste wedstryd is. Ja, dis seker ŉ groot cliché, maar die Engelse rugbyafrigter, Eddie Jones, het dit binne ŉ maand uitgevind toe sy kaartehuis in mekaar getuimel het. Die Rose was in Februarie nog die Sesnasieskampioen. Hulle was wêreldrugby se tweede beste span naas die All Blacks en Jones het links en regs snedige opmerkings oor sy teenstanders kwytgeraak. Maar toe verloor Engeland teen Skotland, hulle kry slae teen Frankryk en Saterdag op Twickenham vryf die Iere hul neuse nog verder in die grond toe hulle die Sesnasieswedstryd met 24-15 gewen het. Toe Wallis boonop Saterdag in die laaste wedstryd van vanjaar se Sesnasiesreeks met 14-13 teen Frankryk wen, het hulle die tweede plek ingeneem en Engeland na derde plek afgedwing. Die Iere is vanjaar se Sesnasieskampioen. Hulle het boonop die Grand Slam (oorwinnings oor die drie ander tuisunies) behaal en het verlede week reeds as die tweede beste span in wêreldrugby bo Engeland ingeskuif. Jones se mond is behoorlik gesnoer. Sy arrogansie het Saterdag in die ligte sneeuvlokkies verdwyn, en hy sal baie vinnig moet leer om beskeie te wees, om verskonings te maak, om voortaan sy teenstanders te ag en om respek teenoor rugby te betoon. Die leemtes in die Engelse spelpatroon is oopgevlek. Die span se gebreke is uitgewys – en wie staan alleen in die beskuldigdebank? Eddie Jones. Sy mooiweersvriende is nou nêrens te sien nie en hy sal van vooraf moet wys wat in hom steek. Die toer in Junie na Suid-Afrika lê nou soos ŉ berg voor hom. Hy sal die stukkies moet optel, sy speelpatroon moet aanpas, en nuwe spelers moet kies en ontwikkel. ♦ En Ierland? Hulle het die titel verdien. Ierland het immers die All Blacks, Springbokke, Wallabies, Engeland, Frankryk, Wallis en Skotland sedert 2016 geklop. Hulle speel vir mekaar, begaan min foute, hou hul voete op die grond – en die belangrikste van alles, hulle bly beskeie en glo aan die uitdrukking dat jy net so goed as jou laaste wedstryd is. ♦ In Saterdag se ander Sesnasieswedstryd het Skotland met 29-27 teen Italië gewen.